JY LEES NOU Hoog vs laag … wat verklap jou hakke?
Hoë hakke is sexy, vroulik, dit sê "Ek weet wie ek is" en jy gaan kry wat jy wil hê ... Die blonde seksbom van die jare vyftig, Marilyn Monroe, het per geleentheid laat val: "Ek weet nie wie hoë hakke ontwerp het nie, maar vroue is baie aan hom verskuldig."
Dit lyk of hoë en plat hakke eintlik maar altyd kop aan kop loop, soos die toonaangewende Britse glanstydskrif Porter in 2014 gesê het ...
Ons eie vintage-meisie, Rolanda Marais, wat onlangs te sien was in die veelbekroonde rolprent Johnny is nie dood nie (oor die alternatiewe Afrikaanse Voëlvry-beweging in die jare tagtig) op die kykNET-Silwerskermfees, het gebieg: "Ek is 'n laehak-mens, plat op die aarde, sonder fieterjasies."
Wie sal vergeet hoe die Britse aktrise Emma Thompson die appelkar in 2014 omgegooi het toe sy tydens die Golden Globes in Los Angeles kaalvoet op die verhoog gegaan en gesê het: "Ek het my Christian Louboutins uitgetrek. Dit is eintlik 'n feministiese stelling, want hoekom dra ons dit. Dit is so pynlik en sinloos ...''